На обали Драча
Алекса Шантић 

Овдје поби,
Барјактару,
    Свилен барјак, златне ројте!
Соколови,
Славу стару
    Милутина краља појте!
Нека лети
Као бура,
И на Дрини и на Сави
Браћи јави:
Наш је! Наш је Јадран плави!
    Ура!...

О Србијо,
Мили доме,
    Красни ли си ловор сплела!
По широком Скуту твоме
    И светости твога чела,
Снова, ето,
Пун азура,
Јадран сипа, из дубина
И ширина,
Сјај корала и рубина
    Ура!...

Здраво! Здраво!
Море плаво!
    Своју крв смо за те дали,
Топлу, благу,
Милу, драгу,
    К'о твој бисер и корали...
Па хтједне ли
Дивља бура
С тебе да нас макне само -
Мрети знамо -
Без крви те ми не дамо!
    Ура!...

Шантићеве песме 1913.